З курса гісторыі і літаратуры старша-класнікі ведаюць час, калі МТС адыгрывалі важную ролю ў жыцці вёскі. Іх пачалі ствараць з 1929 года для тэхнічнага забеспячэння калгасаў. Ішоў працэс масавай калектывізацыі. Першая МТС была заснавана ва Украіне для абслугоўвання і рамонту трактароў, камбайнаў і іншай сельскагаспадарчай тэхнікі. Транспартныя сродкі здавалі ў арэнду для сяўбы, догляду і жніва. Калгасы, у сваю чаргу, расплачваліся пераважна зернем, кармавымі культурамі. Акрамя гэтага, МТС рыхтавалі кваліфікаваных спецыялістаў: заняткі звычайна вёў галоўны механік. Пры МТС былі і аграномы, брыгадзіры, лабараторыі.